Slab začetek, dober konec!

Bonn. Moja erasmus izkušnja. Ni se začela najboljše. Starši so me odpeljali v 1000 km oddaljen Bonn. Po parkiranju avtomobila pred študentskih domom, so nam neznanci razbili šipe na avtu, ter v 10 min, ko nas ni bilo v bližini avtomobila, iz njega pobrali skoraj vse. Že v prvem dnevu sem ostala brez računalnika, telefona, mp3-ja…da pa to še ni bilo dovolj, so mi dodelili študentski dom, ki ni bil niti približno podoben tistemu, kar sem pričakovala. A o tem malo kasneje.

Torej..Bonn je pri meni pustil zelo slab prvi vtis in sem že isti dan želela domov. Po daljšem premisleku in prepričevanju staršev, naj le ostanem v Bonnu, ker bo to zelo dobra izkušnja, sem se odločila da v Bonnu le ostanem. In res, leto v Bonnu mi je prineslo veliko izkušenj, še posebej življenjskih..takšnih, ki se jih na nobeni fakulteti ne moreš naučiti.

Študij

Študijsko leto v Bonnu je razdeljeno na dva semestra. Zimski semester se začne okrog 10. oktobra in konča konec januarja, nato sledita 2 meseca počitnic. Med temi počitnicami sta po dva tedna za izpite, prvi teden februarja ter zadnji teden marca. Poletni semester se začne okrog 10. aprila in konča konec julija, nato pa sledi spet teden izpitov v začetku avgusta ter konec septembra. Tukaj morem omeniti še to, da imajo v Bonnu drugačen način študija kot je naš. Nimajo letnikov, ampak imajo semestre. Zato se nekatera predavanja izvajajo v obeh semestrih, kar je za erasmus študente lahko samo plus. Predmeti, ki jih moraš opraviti so večinoma razporejeni po vseh njihovih semestrih študija, saj imamo različne učne sisteme in različni razpored predmetov po letnikih. Zato hitro pride do prekrivanja predavanj, seminarjev in vaj, zato si je dobro najprej razdeliti predmete glede na urnik v oba semestra.

Prav tako imajo drugačen sistem pisanja izpitov. Nekateri predmeti, kot je farmakologija in toksikologija, farmacevtska kemija, farmakognozija, potekajo v več semestrih. Zato erasmus študenti poslušajo le del tega predmeta, le 2 semestra. Za takšne predmete imajo nekakšne splošne izpite vsaki 2 leti, zato se pri teh predmetih o izpitih dogovoriš individualno s profesorjem. Po navadi so ti izpiti ustni, lahko jih opravljaš v nemškem, lahko tudi angleškem jeziku. Pri predmetih, ki trajajo le en semester, pa smo imeli erasmus študenti pisni izpit skupaj z ostalimi študenti. Pisali smo isti izpit in imeli isto časa kot ostali. Edini privilegij je bil, da smo lahko imeli slovarje. Takšen predmet je bil pri meni biofarmacija, ki pa mi je bil najtežji in katerega sem se največ učila. Ko že govorim o izpitih, izmenjava v Bonnu ima en zeloooo velik plus, v Bonnu namreč nimajo predmeta patološka fiziologija, zato pa del tega predavajo pri farmakologiji, ampak ni tako obsežno kot v Sloveniji. Je pa zato treba znati veliko farmakologije.

Fakulteta v Bonnu je zelo cenjena med fakultetami po svetu, sploh področji farmakologije in farmacevtske tehnologije. Zato so tudi profesorji zelo dobri, veliko naučijo in znajo motivirati študente. Na tem mestu moram omeniti erasmus koordinatorko na fakulteti, gospo Ponatowski, ki je zelo dobra koordinatorka, z njo se lahko vse dogovoriš, v veliko pomoč ti je, ko potrebuješ kakršnokoli pomoč glede predmetov ali profesorjev in je skoraj ves čas v svoji pisarni.

Za erasmus študente je v vsakem semestru na voljo tečaj nemščine. Najprej se piše test, glede na katerega te razvrstijo v skupine. Tečaj traja cel semester, po dvakrat na teden po 2 uri. Izpit na koncu tečaja je vreden 3 kreditne točke, ki se upoštevajo pri uveljavljanju erasmus štipendije.

Birokracija

Ja, ne morem mimo nje. Prvi teden si je treba urediti veliko stvari. Glede banke se je splačalo odpreti račun pri Sparkasse, sploh če imate namen tekom leta potovati po Evropi, saj je pri njih možno kupiti prepaid kreditno kartico (mislim da je cena okrog 20 eur), s katero je nakup letalskih kart cenejši za 8 eur/karto. Torej se že v 3 poletih izplača! Bančni račun je nujen, saj se študentski dom plačuje preko trajnika iz tega računa. Če bi vseeno radi uporabljali slovenski račun, priporočam, da si doma odprete račun pri NKBM, saj le-ta študentom ne računa provizije za dvig v tujini! Je pa v veliko trgovinah možno plačevati kar s maestro bančnimi karticami.

Treba si je urediti še dostop do e-campusa, to je neke vrste naš vis sistem, na katerem so rezultati izpita ter slajdi iz večine predavanj. So pa vsi slajdi zaklenjeni z geslom. Geslo pove profesor na prvem predavanju.

Prve dni je dobro iti so vsakega profesorja in ga vprašati glede predavanj, literature ter izpita. Sploh pri predmetih, kjer so vaje. Predavanja so za erasmus študente obvezna, treba je zbirati podpise po vsakem predavanju. Nekateri profesorji na izpitu želijo videti te podpise.

Za študij na fakulteti je treba plačati vpisnino, ki je okrog 220 eur/semester. Dobiš pa študentsko kartico (to si predstavljaj kot roza papir na katerem je tvoje ime) s katero imaš zastonj bus, metro in tramvaj po Bonn-u in v Köln-u, ter vlak po celotni deželi [Nordrhein-Westfalen](http://de.wikipedia.org/wiki/Nordrhein-Westfalen). Vsak delovni dan po 19. uri in celo soboto in nedeljo lahko imaš zraven še eno osebo, ki se zraven tebe vozi zastonj. Drugače je cena enkratne vozovnice po Bonnu (bus/metro/tramvaj) 2,50 eur, vlak do Kölna pa 7eur. Veliko ljudi se po mestu prevaža s kolesom. V mesecu oktobru je sejem rabljenih koles pred univerzo, kjer se dobi kolo za okoli 50eur.

Bivanje

Glede na to, da je to Nemčija, kjer je življenjski standard veliko višji kot v Sloveniji, sem pričakovala vsaj takšno sobo kot so sobe v naših študentskih domovih v Ljubljani ali celo boljšo. Sobe so vse enoposteljne, obstajajo tudi manjši apartmaji za eno osebo. Oprema sobe se zelo razlikuje od starosti doma. So pa zelo preprosto urejene. Prošnjo za bivanje je treba oddati čimprej, obrazec se nahaja na internetu. Predlagam, da izberete sobo vsaj srednjega cenovnega razreda. Nato je treba do sredine avgusta plačati kavcijo. Tu predlagam, da plačate čimprej. Erasmus študenti, ki plačajo prej, dobijo boljše sobe (vsaj tako je bilo pri nas). Vsi erasmusi imajo prioriteto, da dobijo sobo. A za razliko od nemških študentov, ne morejo izbrati v katerem študentskem domu bi radi bivali. Zato razporedijo erasmus študente v domove, kamor ostali nočejo. Meni so sprva dodelili sobo v študentskem domu, ki je bil od centra mesta oddaljen cca 10 km, bus v center je vozil vsake pol ure, po 9 uri zvečer pa vsako uro. Sam študentski dom je bil v kompleksu kliničnega centa, na hribu, na katerega še peš komaj priležeš, okrog se sprehajajo bolniki v haljah. Imel je 16 sob, kuhinjo, ter eno kopalnico (kar mi še zdaj ni jasno, kako se lahko 16 študentov zvečer stušira v času par ur??!). Nato sem dobila malo boljšo sobo, kjer sem si kuhinjo in kopalnico delila(le) s šestimi študenti. Cene študentske sobe se gibljejo med 170-300 eur, odvisno od starosti bloka in predvsem oddaljenosti od centra. Vsak študentski dom ima svojo pralico, cena je 1,60eur/pranje in tudi svoj bar v kletnih prostorih.

Študentskih bonov ni. Ta privilegij imamo le mi v Sloveniji. Imajo le par menz, kjer se s študentsko kartico dobi kosilo že za dobre 3 eur. So pa Nemci nori na klobase, kislo zelje, vse vrste »knedlov«, dunajske zrezke…zato je hrana v menzah zelo »nemška« =) Hrana v trgovini je cenejša kot pri nas. Pijača v barih pa primerljiva s cenami v Ljubljani.

Študentsko življenje

Družabno življenje lahko omejuje le natrpan urnik, drugače nikoli ne zmanjka priložnosti in ljudi za druženje. Največ se družijo erasmusi med seboj. Nemci so znani po tem, da so zelo zaprti ljudje in rabijo veliko časa, da se začnejo pogovarjati s tabo. Za njih si še vedno tujec. Čeprav je mesto Bonn zelo multikulturno, veliko je priseljencev, se še občuti to razlikovanje na Nemce in na priseljence. V mestu Bonn ni velikih klubov za žuranje, večinoma so gostilnice za druženje ob pivu. Je pa v Kölnu tega toliko več, zato se tja večina študentov v petkih in sobotah zvečer odpravi žurat.

Bonn pa ima en velik plus tudi za ukvarjanje s športom. Šport je organiziran skozi cel semester in tudi ob počitnicah. Na voljo je veliko število vseh možnih športov, od več vrst aerobike, vseh možnih iger z žogo, do kondicijske trening vadbe, družabnih in modernih plesov... Nekatere je treba plačati (okrog 20eur/semester), na te se je treba tudi čimprej prijaviti na začetku semestra in si s tem zagotoviš stalno mesto. Veliko jih je pa tudi zastonj. Pri teh se gre po principu kdo prej pride, vratar deli številke glede na to kdaj prideš v garderobo in kaj hitro se lahko zgodi da ostaneš zunaj telovadnice.

Zakaj na erasmus v Bonn?

Na prvo mesto bi postavila erasmus sošolce. Brez njih moja erasmus izkušnja nebi bila tako lepa. Kot drugo bi izpostavila izredno kvalitetne profesorje. Potem so tu še samo mesto Bonn, ki je izredno lepo in urejeno. Ima veliko parkov ter zgodovino, zaradi katere ima mesto veliko razkošnih in ohranjenih stavb, ena izmed najlepših je zagotovo stavba univerze. Mesto Köln, ki je 20 km oddaljeno je 4.največje mesto v Nemčiji z več kot 10 milijona prebivalci, slovi po znameniti gotski katedrali. Med mesti Köln in Bonn je letališče, ki ima direktne linije v Celovec, Zagreb in Benetke po dokaj sprejemljivih cenah. Dobri 2 uri z avtobusom sta letališči Frankfurt Hahn in Düsseldorf Weeze kamor leti Ryanair.

Pa še nekaj..

Bonn. BonnBonn? Hmmmm..ja. Haribo je namreč iz Bonna. Ime Haribo pomeni ustanovitelja teh zlatih medvedkov **HA**ns **RI**egel ter mesto **BO**nn. V njihovi trgovini najdeš tisoč in eno vrsto bonbonov... Tiste, ki ste pa za bolj čokoladnega pa, v Kölnu je Lind-ov muzej čokolade. =)

Začetek mojega leta erasmus študentke, kot tudi začetek tega poročila je bil slab. Slab začetek, dober konec, pravijo. Tudi konec mojega študijskega leta se je končal uspešno. Zato bom tako tudi končala to poročilo. Leto je minilo prehitro. Na koncu si zapomniš samo dobre stvari. Bonn mi je ostal v lepem spominu in zagotovo se bom še kdaj vrnila.

Zala